“Яшчэ адзін кірунак, які ў нас дастаткова развіты, — гэта выкарыстанне раслінных кампанентаў у вытворчасці мясных прадуктаў, — засяроджвае ўвагу загадчык кафедры. — Сёння нашы магістранты займаюцца распрацоўкай тэхналогіі каўбасных вырабаў з выкарыстаннем абляпіхі. Не сакрэт, што цяпер людзі вельмі патрабавальныя як да якасці, так і да смаку прадукцыі. Для таго каб усіх задаволіць, спецыялістам даводзіцца шмат працаваць. Каўбасой з шакаладам сёння нікога не здзівіць, таму мы з радасцю вынаходзім новыя варыянты вырашэння спажывецкіх капрызаў. Увогуле, працуем выключна з натуральнай сыравінай, для прадаўжэння тэрміну прыдатнасці якой нічога лішняга не дадаём: ні кансервантаў, ні стабілізатараў. Вялікі ўпор робім на бяспеку прадукцыі. Маючы добрую матэрыяльна-тэхнічную базу, кантралюем якасць сыравіны па фізіка-хімічных, арганалептычных, мікрабіялагічных паказчыках”.